**Ўзбек комедиянавислигида анъана ва новаторлик масалалари**

**Саноқулбоев Иномбек**

**Жиззах давлат педагогика университети, ўзбек тили ва адбиёти факультети талабаси**

**Аннотация:** Ўзбек комедиянавислигидаги анъана ва новаторлик масалалари Ҳамза Ҳакимзода Ниёзий, Илшат Юмағулов, Саид Аҳмад ҳамда Эркин Воҳидов асарлари мисолида таҳлилга тортилган.

**Калит сўзлар:** Комедия, анъана, новаторлик, бадиий ижод, эстетик тафаккур.

Бадиий ижод аҳли қадимги даврда ҳам, ўрта асрларда ва ундан кейинги замонларда ҳам ўз салафларининг анъаналаридан нималарни давом эттириш кераклиги, янгилик учун кураш қандай изланишлар йўлидан бормоғи лозимлиги устида баҳс олиб боришган. Яшашга, давом эттиришга лойиқ ёрқин анъаналарнинг илдизлари жуда қадим замонлардан ўтиб келади. Улар ҳамма вақт ялт этиб кўзга ташланадиган яхлит ҳолда эмас, балки узилмайдиган адабий бир занжирнинг баъзан сезилар-сезилмас, баъзан яққол кўриниб турадиган халқалари тарзида авлоддан-авлодга ўтиб боради.

“Жаҳон адабиётшунослигида анъанавийлик ва новаторлик бадиий ижод ва эстетик тафаккур ривожининг объектив қонунияти сифатида ўрганилади.”[[1]](#footnote-1)

Ўзбек адабиётида комедия жанр сифатида ХХ асрнинг бошларида юзага келган бўлса-да, лекин шу даврга қадар бир қанча гўзал намуналари яратилдики, улар нафақат ўзбек комедиянавислари учун маҳорат мактаби бўлди, балки жаҳон ва қардош халқлар адабиёти комедиянавислари учун ҳам маҳорат ва ижод мактаби вазифасини ўтаётганлигини биргина мисол билан кўриб ўтишимиз мумкин. Собиқ шўро даврида ҳам, Мустақилликдан сўнг ҳам қардош халқлар адабиёти ва санъати кунлари ўтказилиши адабий-маданий анъана тусини олган ва бу ибратли анъана халқлар ва миллатлар ўртасидаги ҳамжиҳатлик ва биродарлик туйғуларини кучайтириши билан бирга уларнинг адабиёти ҳамда маънавиятини бойитишга ҳам хизмат қилиши айни ҳақиқатдир. Юртимизда ўтказилган “Андижон баҳори-99” театр санъати фестивалининг ўзбек ва бошқа қардош халқлар ўртасидаги дўстлик ва биродарликнинг ёрқин бир тантанаси сифатида улкан бир воқеа бўлганлиги маданиятимиз тарихида унутилмас таассурот қолдирган эди.

“Андижон баҳори-99” театр санъати фестивалининг эътиборли томонларидан бири шуки, қардош Қирғизистон ва Бошқирдистон театрлари ҳам ўз спектакллари билан қатнашиб, мутахассислар ва томошабинларнинг олқишини қозонди. Ўша кунлари юртимиз театрлари саҳналарида бошқирд драма театри таниқли драматурги Илшат Юмағуловнинг “Учар ошиқлар” комедияси намойиш этилади.”[[2]](#footnote-2)

Асар сюжет тузилиши жиҳатидан Ҳамзанинг “Майсаранинг иши” комедиясига ҳамоханг эканлигини кузатишимиз мумкин.

Комедияда ёш оила – ўқитувчи Сария ва милиционер Апушларнинг қишлоққа кўчиб келиши ҳамда қишлоқдаги баъзи шилқим эркакларнинг гўзал Сарияга ошиқ бўлиб қолиши билан боғлиқ воқеалар кулгили тарзда акс эттирилади. Асар давомида қишлоқнинг энг сара йигитларидан сотувчи Шамай, бизнесмен Ҳожиғали, клуб мудири Мунирлар қишлоқ аёлларидан кўра гўзал, хушмуомала бўлган Сарияга ёқиш учун хушомадлар, ҳар хил ҳаракатлар қиладилар. Шилқим ошиқларнинг таъзирини бериб қўйиш учун Сария худди донишманд аёл Майсара каби оқилона бир йўл топади ва бу бадният, бадхулқ кимсаларни ҳар хил вақтда уйига таклиф этади.

Эрларининг ўзгариб қолганликлари аёлларни безовта қилади. Хания, Таиба ва Шарифалар дарё бўйида йиғилишиб суҳбатлашиб ҳасратлашади.

Ошиқлар таклиф қилинган вақтда оғзи қулоғида, совға-салом билан кириб келишади. Сарияхоним уларни ноз-карашмалар билан кутиб олади, илтифот кўрсатади, совғаларини қабул қилиб олади. Сохта ошиқлар ниятимга етдим деганда, ҳар сафар эшик тақиллаб қолади ва уларни бирини шкафга, бирини сандиққа, бирини эса сўри тагига яширади. Эри Апуш воқеадан хабардор бўлса-да, милиция кийимида милтиқ билан кириб келиб, уйда кимдир бор шекилли деб хотинига ўшқириб кетади. Сария қўрққандай бўлиб, ошиқларни жойларидан чиқаради. Апуш уларни қўлига кишан солиб, сўри атрофига боғлаб қўяди.

Эр-хотин бориб, ошиқларнинг хотинларини олиб келади ва уларни тавбаларига таянтиришади. Сария олган совғаларини хотинларига қайтариб беради ва шу йўсинда асар яхшилик билан, тўғрилик ва эзгуликнинг устун келиши билан муваффақиятли якун топади. “Қувноқ, юмористик руҳ билан суғорилган ушбу асар, театршунос адабиётшунослар эътироф этганларидек, юксак ижро маҳорати, мусиқийлиги, ёрқин саҳна безаклари билан томоша бинни ўзига тортади. Аммо спектаклнинг эътирозга молик жойлари ҳам йўқ эмас. Масалан, аёлларнинг дарё бўйидаги зиёфати, эркакларнинг Сария уйидаги ҳолатлари ихчамлаштирилса, асар яна ҳам томошабоп бўлар эди.

И.Юмағуловнинг “Учар ошиқлар” комедияси ҳаётий мазмуни ва воқеаларнинг мантиқий ривожи ҳамда салбий қаҳрамонларнинг мағлуб бўлиши каби жиҳатлари билан маълум даражада Ҳамзанинг “Майсаранинг иши” асарини эслатади, бироқ воқеа ва конфликтнинг ўзгача замонавий ечимга эгалиги билан ажралиб туради.”[[3]](#footnote-3)

Маълумки, анъана ва новаторлик бадиий ижоддаги маҳорат ҳамда замонавийлик тушунчаларини ҳам ўз ичига оладиган кўпқиррали муҳим назарий категория саналади. Ҳар доим бирор давр адабиёти ва санъати ҳақида жиддий мунозара бошланганда, анъанавийлик ва новаторлик масаласи, албатта, асосий муаммолардан бирига айланади. Шу маънода “Майсаранинг иши” ҳамда “Учар ошиқлар” комедияларини анъанавийлик ва новаторликнинг ўзига хос ижодий намунаси дейиш мумкин. Мазкур икки асарда ҳам ахлоқсизлик, яъни ўзганинг жуфти ҳалолига ёмон кўз билан қараш, ўзининг тубан мақсадлари йўлида ҳар қандай пасткашлик ва ифлосликни қилишга мойил бўлган салбий маъно ва характердаги сохта ошиқлар кулги остига олинган.

Ҳамзанинг “Майсаранинг иши” комедиясида Қози, Мулла Рўзи, Ҳидоятхон каби нафс қулига айланган, ахлоқан бузуқ кимсалар Чўпоннинг жуфти ҳалоли бўлган Ойхонга ошиқу беқарор бўлиб қолишган бўлса, Илшат Юмағуловнинг “Учар ошиқлар” комедиясида эса милиционер Апушнинг хотини Сарияга қишлоқнинг олди йигитлари саналган бойвачча сотувчи Шамай, бизнесмен Ҳожиғали, клуб мудири Мунирлар ошиқ бўлишади.

“Майсаранинг иши” комедиясида Ойхон билан Қози, Мулла Рўзи, Ҳидоятхонларнинг “висол онлари”ни оқила ва зийрак Майсара ташкил қилишга эришган бўлса, “Учар ошиқлар” комедиясида эса бу вазифани Сариянинг ўзи Шамай, Ҳожиғали, Мунирларнинг турмуш ўртоқлари билан келишган ҳолда амалга оширишга ҳаракат қилади. “Учар ошиқлар” асарида “ошиқ йигитлар” Шамай, Ҳожиғали ҳамда Мунир ниятимга етдим деганда ҳар сафар эшик тақиллаб қолади ва Сария уларни бирини шкафга, бирини сандиққа, бирини эса сўри тагига яширган бўлса, Ҳамзанинг “Майсаранинг иши” комедиясида ҳам ҳар сафар бирор ошиқнинг энди кириб келган чоғида эшик тақиллаб қолаверади ва шундан сўнг Майсара бошчилигида “учала ошиқ” ҳам бири эшакка, бири хўкизга ўхшатиб боғланган бўлса, яна бири эса бешикка беланганлигига, уларнинг шармандали аҳволига гувоҳ бўламиз.

Иккала комедияда ҳам нафс қулига айланган ошиқларни фош этиш саҳнаси олдиндан ўқувчи-томошабинга ошкор қилинади. Мисол учун, “Майсаранинг иши”да Майсара ўз режаларини Ойхон ва Нодирага олдиндан айтган бўлса, “Учар ошиқлар”да эса Сария сотувчи Шамай, бизнесмен Ҳожиғали, клуб мудири Мунирларнинг турмуш ўртоқлари билан дарё бўйидаги зиёфатда ошиқ йигитларнинг кирдикорлари, яъни жуфти ҳалоллар ига бўлган хиёнатларини фош этишни олдиндан келишиб олишганлиги томошабинга ошкор этилади.

“Майсаранинг иши” ҳамда “Учар ошиқлар”даги яна бир муштарак жиҳат уч ошиқ ва бир маъшуқа образларининг гавдалантирилганлигидир. Чунончи, “Майсаранинг иши”да Ойхоннинг висолига етишиш йўлида Қози, Мулла Рўзи ва Ҳидоятхонларнинг бадниятлари кўрсатилса, “Учар ошиқ лар”да эса сотувчи Шамай, бизнесмен Ҳожиғали, клуб мудири Мунирлар Сариянинг ишқида ҳар қандай пасткашликка тайёрлиги фош этилади.

“Майсаранинг иши” комедиясида дин пешволарининг ахлоқан бузуқликлари кулги орқали фош этилгани драматургнинг юксак бадиий маҳоратини кўрсатади. “Учар ошиқлар”да эса “тўқликка шўхлик” қилмоқчи бўлган инсонлар-бири сотувчи, бири бизнесмен, бири клуб мудирининг қишлоққа янги кўчиб келган, бировнинг турмуш ўртоғи бўлган Сарияга ошиқ бўлиш ҳолатлари ва бу йўлдаги қинғирликлари комик планда маҳорат билан тасвир этиладики, бу ҳам муаллифнинг моҳир комедиянавислигидан далолатдир.

Ҳамза Ҳакимзода “Майсаранинг иши” комедияси ХХ аср биринчи чорагида, бошқирд драматурги Илшат Юмағуловнинг “Учар ошиқлар” комедияси эса ХХ асрнинг охирги чорагида яратилган, ушбу асарларнинг яратилган даврларига эътибор қаратсак, шу нарса аён бўладики бошқирд адиби Илшат Юмағулов ўзи билиб-билмай ўзбек драматурги Ҳамзадан ижодий таъсирланган ёки сюжет линияларини шакллантиришда айнан Ҳамзанинг сюжетидан фойдаланганлигига гувоҳ бўламиз. Албатта, бу каби ижодий алоқаларни дунё адабиётидан яна келтириш мумкин. Лекин муҳим жиҳати шундаки, ўзбек адабиёти жумладан, комедиялари ҳам бошқа миллат адиблари учун ижодий маҳорат мактаби вазифасини ўтаётганлиги алоҳида эътиборга молик.

Санъат асарининг, айниқса, ундаги персонажларнинг сўзларига, монолог ва диалогларга кўпроқ асосланадиган драматик асарларнинг етук бўлиши унинг тили ва услубига бевосита боғлиқ. Ҳамза Ҳакимзода, Абдулла Қаҳҳор, Саид Аҳмад ва Эркин Воҳидов комедияларининг ҳам муваффақият қозониши ва томошабинларга манзур бўлишининг асосий сабаб ва омилларидан бири, шубҳасиз, уларнинг беқиёс тилида ва адибларимизнинг юксак сўз санъаткорлигидадир. Бу жиҳатдан Абдулла Қаҳҳорнинг Ҳамза асарлари ва драмаларининг элга манзур бўлганлиги сабаблари ҳақидаги мулоҳазалари бадиий тилнинг адабиётдаги ўрни ва аҳамиятини англашда ҳам қимматли бир хулоса бўла олади. “Ҳамза Ҳакимзода асарларининг халққа бу қадар яқин ва суюмли бўлишига асосий сабаб унинг замон билан ҳамнафас ва халқ дилининг таржимони бўлганлигидир. Шу сабаб унинг тилини халққа ниҳоятда яқин қилди. Ҳамзагача ва Ҳамза даврида ҳам ҳеч бир ёзувчининг тили Ҳамза тилидек жонли ва ранг-баранг халқ тилига яқин бўлган эмас”[[4]](#footnote-4),-деб ёзганда, сўз заргари Абдулла Қаҳҳор, ҳеч шубҳасиз, ҳақ эди.

Бунга ишонч ҳосил қилиш учун Ҳамза Ҳакимзоданинг “Майсаранинг иши” комедиясидан кўплаб мисол келтириш мумкин. Чунончи, Майсара бадният шариат пешволарига қарши ўзининг пухта ўйланган тадбири ҳақида Чўпонга шундай дейди: “Қочсак номардликдир, киши ўлдирсак жиноятдир. Турсак икки бошдан тилагимиз, номусимиз барбод бўлур. Бир иш қилиш керакки, душманларни ўз-ўзларича ўлимга маҳкум этайлик, Ойхонни соғлом қўлда қолдириб, юрт-элга номусимиз билан саломат кетайлик. Ўғлим, шер йигитни одам ўлдирмас, номус ўлдирур. Биз бир иш қилайликки, шармандаларни ер юзига достон қилиб кетайлик!” Шу тариқа оқила ва доно Майсара бу тадбири билан ёмонларнинг сирларини эл олдида ошкора қилишни уларга энг ўткир жазоларидан деб билади ва уни зийраклик билан амалга ошради. Унинг сўзлари маънодорлиги ва чуқур миллийлиги билан чиндан ҳам халқ ҳикматларига ўхшаб кетади ва томошабинларнинг эътиборини жалб этади.

Комедиядаги етакчи образлардан бири Мулладўстнинг сўзлари ҳам унинг характери ва ижтимоий ҳаётдаги бир камбағалнинг мавқеига ҳар жиҳатдан мос келиши ва халқона руҳи билан томошабинда катта қизиқиш уйғотади. Бир қарашда Мулладўст гўё ўзининг ночор аҳволидан ва омадсизлигидан ҳасрат қилаётгандек туюлса ҳам, аслида эса, у ўзининг ўткир кинояли ва чуқур мантиқий сўзлари билан бадният дин ва шариат пешволаридан шикоят қилади, уларнинг сир-асрори ва кирдикорларини фош этиб ташлайди. Унинг индивидуаллашган, ўзига хос тили ва сўзлаш манераси ва оҳанги қанчалик халқчил бўлганидек, шунчалик тагдор ва маънодорлиги билан ҳам алоҳида ажралиб туради. Унинг ислом маърифатидан йироқ бўлган сохта ва мунофиқ руҳоний-уламоларга нисбатан оддий меҳнаткаш халқнинг нафратини ифодаловчи “Уламоларда ёлғон гап йўқ-ку, ҳийлайи шаръий жуда кўп-да” деган истеҳзоли пичингларида ҳам уларнинг иккиюзламачи ва ҳийлакорликларига яққол ишора акс этиб туради.

1. Қосимов У. Адабий-эстетик тафаккур тадрижи: анъанавийлик, ворисийлик, ўзига хослик (Абдулла Қодирий, Абдулла Қаҳҳор ва Тоғай Мурод ижоди мисолида). Фил.ф.д.дисс.автореферати.-Т: 2020. 6-б. [↑](#footnote-ref-1)
2. Эсон Ўринов “Учар ошиқлар”.// Театр журнали. 1999 .№ 3. 19-бет. [↑](#footnote-ref-2)
3. Эсон Ўринов “Учар ошиқлар”.// Театр журнали. 1999.№ 3. 19-бет. [↑](#footnote-ref-3)
4. Ҳамза . Асарлар. Тўртинчи том .-Т.: 1989. 28-б. [↑](#footnote-ref-4)